  Виталий Пронин Вячеслав Чайковский-КуадриниШаерамы йылпумъяськиз «Егит усточиос П. Чайковскийлэн дор палъёсаз» 18-тӥез крезьгуро фестиваль.Таӵе фестивальёсы дорамы вуо дуннелэн пӧртэм сэрегъёсысьтыз егит музыкантъёс. Глазовын, Сарапулын но Ижын учкисьёсты шулдыр крезьгурен паймытӥзы: Вячеслав Чайковский-Куадрини (скрипка, Италия), Георгий Абросов (флейта, Москва), Валентин Ковалёв (саксофон, Барнаул), Полина Сенатулова (скрипка, Ульяновск), Эрик Мирзоян (кларнет, Москва), Ярослав Назаркевич (аккордеон, Нижний Новгород), Рю Хюн Чжун (рояль, Корея), Чан Чэн (баритон, Китай).Та фестивале шедемзылы нылъёс-пиос туж шумпото, синъёссы паймонэн но шудэн пачылало. Куд-огез татысен гинэ тодӥзы, Пётр Чайковский Воткинскын вордскемын шуыса. Композиторлэн музей-усадьбаысьтыз егитъёс бурдъяськем мылкыдын потӥзы: соос шудӥзы П. Чайковскийлэн шудэм роялез сьӧрын. Италиысь Вячеслав Чайковский-Куадринилэн верамезъя, со бадӟым крезьгурчилэн ӵыжы-выжыез ӧвӧл.- Анае мынам Чайковская, кытысь таӵе фамилия потӥз, ми ӧм эскерылэ. Выжыезъя анае Кишинёвысь, улӥськомы Италиын. Скрипкаен шудӥсько операя королевской театрын. Фамилие кельше, но эшшо но зол яра крезьгур. Туж кельшиз удмурт музъем вылын, дорам берто пачылась мылкыдын, - шуиз В. Чайковский.Шудо пальпотэ Ульяновскысь Полина Сенатулова.- Мон ветлӥ со коркаетӥ, кытӥ ветлӥз пичи П. Чайковский, мон шудӥ со роялен, кудӥныз шудӥз ачиз Пётр Ильич. Музее пыраммы монэ уката но бурдъяз, шудогес кариз, - шуэ Полина Сенатулова.Усточилэн анаез Елена Хлопина верамъя, 13 аресъем нылыз кияз скрипка кутӥз 4 аресаз, со дырысен куштэмез уг поты ни.- Со мыным шуэ: мама, мынам йырам ялан крезьгур шудэ, макем со чебер но чылкыт. Куать часын ӵукна Полина скрипказэ кутэ ини, куддыр сое кужмысь изьыны ыстӥсько. Со дась шудыны уйшор берозь но.Концертъёсы ветлыса, конкурсъёсы пыриськыса но, со туж умой дышетске, трос лыдӟиське (сюрес вылын). Вазь ӵукна но бер ӝытазе квартираямы скрипка шудэмлы бускельёсмы уг ӝожтӥсько. Кемалась ик ӧвӧл одӥгез мыным шуиз: мон ӵукна ӧс сьӧрады кылзӥськыса сылӥсько нылдылэсь шудэмзэ, солэн синмаськымон пӧрме, - шуэ Елена Хлопина.Галина Семёнова Туспуктӥз Наталья Гусева  Теги: Чайковский Чайковскийлы-175ар  